U-I-365/04
Natisni
Opravilna št.:
U-I-365/04
Datum odločitve:
27. 10. 2005
ECLI:
ECLI:SI:USRS:2005:U.I.365.04
Akt:
Zakon o popravi krivic (Uradni list RS, št. 59/96, 11/01, 87/01, 34/03 in 47/03 – ur.p.b.) (ZPKri), 4. odst. 10. čl. in 3. odst. 16. čl.
Izrek:
Postopek za začetek postopka za oceno ustavnosti četrtega odstavka 10. člena in tretjega odstavka 16. člena Zakona o popravi krivic (Uradni list RS, št. 59/96, 11/01, 87/01, 34/03 in 47/03 – ur.p.b.) se ustavi.
Evidenčni stavek:
Med postopkom pred Ustavnim sodiščem je izpodbijana zakonska ureditev prenehala veljati. Ker pobudnik na poziv Ustavnega sodišča ni sporočil, ali še vztraja pri vloženi pobudi oziroma naj izkaže svoj pravni interes, je Ustavno sodišče postopek za oceno ustavnosti četrtega odstavka 10. člena in tretjega odstavka 16. člena Zakona o popravi krivic ustavilo.
Geslo:
1.5.51.1.4.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ustavitev postopka - Nedopolnitev pobude/zahteve.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 28.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Srečko Del Fabra, Ajdovščina
Datum vloge:
23. 12. 2004
Vrsta odločitve:
sklep
Vrsta rešitve:
ustavitev
Dokument:
US25200
Dokument v PDF obliki:
U-I-365-04.pdf
117 KB
Prenesite datoteko
U-I-365/04-6
27. 10. 2005
SKLEP
Ustavno sodišče je v postopku za preizkus pobude Srečka Del Fabra iz Ajdovščine, ki ga zastopa Peter Skubic, odvetnik v Ljubljani, na seji dne 27. oktobra 2005
sklenilo:
Postopek za začetek postopka za oceno ustavnosti četrtega odstavka 10. člena in tretjega odstavka 16. člena Zakona o popravi krivic (Uradni list RS, št. 59/96, 11/01, 87/01, 34/03 in 47/03 – ur.p.b.) se ustavi.
Obrazložitev
1. Pobudnik izpodbija v izreku navedeni določbi Zakona o popravi krivic (v nadaljevanju ZPKri). Navaja, da pravice po ZPKri uveljavlja po pokojnem Leopoldu Del Fabru, kateremu je bil priznan status bivšega političnega zapornika. Priznana mu je bila tudi pravica do vštetja časa odvzema prostosti v pokojninsko dobo v dvojnem štetju, ne pa pravica do odškodnine zaradi odvzema prostosti. Tretji odstavek 16. člena ZPKri namreč določa, da je, v primeru, ko je zahteva vložena po četrtem odstavku 10. člena istega zakona (če je upravičena oseba iz tega zakona umrla pred vložitvijo zahteve, lahko zahtevo vloži oseba, ki lahko po predpisih o pokojninskem in invalidskem zavarovanju uveljavlja družinsko pokojnino po umrli upravičeni osebi), priznanje statusa upravičene osebe lahko podlaga le za ustrezno vštetje časa v pokojninsko dobo in odmero pokojnine, ne pa tudi za pravico do odškodnine po 5. členu ZPKri. Takšna ureditev po mnenju pobudnika krši načelo enakosti iz 14. člena v zvezi s 26. členom Ustave, saj svojcem upravičenih oseb, ki so umrle pred vložitvijo zahteve, priznava manjši obseg pravic. Poleg tega naj bi bila tudi v neskladju z 2. členom Zakona o dedovanju (Uradni list SRS, št. 15/76 – v nadaljevanju ZD).
2. V času postopka za oceno ustavnosti izpodbijanih določb je bila z uveljavitvijo Zakona o spremembah in dopolnitvah Zakona o popravi krivic (Uradni list RS, št. 53/05 – ZPKri-D) določba tretjega odstavka 16. člena ZPKri spremenjena tako, da je v primeru, ko je ugodeno zahtevi, vloženi po četrtem odstavku 10. člena ZPKri, priznanje statusa upravičene osebe podlaga tudi za pravico do odškodnine po 5. členu ZPKri.
3. Ker je zakonska ureditev, ki jo je pobudnik izpodbijal, prenehala veljati, ga je Ustavno sodišče v skladu s 47. členu Zakona o Ustavnem sodišču (Uradni list RS, št. 15/94 – v nadaljevanju ZUstS) pozvalo, naj se izjavi, ali vztraja pri vloženi pobudi, oziroma naj pojasni, kako bi se v primeru ugotovitve, da določba tretjega odstavka 16. člena ZPKri ni bila v skladu z Ustavo, izboljšal njegov pravni položaj. Hkrati je bil opozorjen, da Ustavno sodišče lahko postopek ustavi, če v danem roku ne bo dal zahtevanih pojasnil. Ker pobudnik ni odgovoril, je Ustavno sodišče postopek za preizkus pobude ustavilo.
4. Ustavno sodišče je sprejelo ta sklep na podlagi tretjega odstavka 28. člena ZUstS in tretje alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj